ปีหน้าเงินเฟ้อทะยาน3.6%
ค่าแรงราคาพลังงานกดดัน ข้าวของแพงแซงรายได้ผู้คน
4 ธ.ค. 2555

ค่าแรงราคาพลังงานกดดัน ข้าวของแพงแซงรายได้ผู้คน
แบงก์คาดเงินเฟ้อปีหน้าเร่งตัวขึ้นทะลุ 3-3.6% เหตุค่าแรง-ต้นทุนพลังงานกดดัน
ศูนย์วิจัยกสิกรไทย ประเมินว่า ทิศทางเงินเฟ้อของไทยน่าจะขยับสูงขึ้นในช่วงต้นปี 2556 โดยมีโอกาสเร่งตัวขึ้นจากระดับ 3% มาอยู่ในช่วง 33.6% โดยมีค่ากลางกรณีพื้นฐานที่ 3.3% 
สาเหตุหลักมาจากการที่ผู้ประกอบการจะได้รับแรงกดดันทำให้ต้นทุนการบริหารการจัดการสูงขึ้น โดยเฉพาะแรงกดดันจากการปรับอัตราค่าจ้างขั้นต่ำของไทยเป็น 300 บาท/วันทั่วประเทศ ในวันที่ 1 ม.ค. 2556 ซึ่งเป็นปัจจัยสำคัญที่เป็นแรงกดดันทั้งทางตรงและทางอ้อมที่ทำให้ต้นทุนของผู้ประกอบการสูงขึ้น




 
นอกจากนี้ ยังต้องเผชิญกับการเริ่มทยอยปรับโครงสร้างราคาพลังงานภายในประเทศทั้งในส่วนของการลดการชดเชยและลดอุดหนุนราคาน้ำมันดีเซล รวมถึงการทยอยขึ้นราคาก๊าซหุงต้ม (แอลพีจี) และการปรับเพิ่มขึ้นค่าไฟฟ้า (เอฟที) รอบใหม่ที่จะมีผลในเดือน ม.ค. 2556 
สำหรับดัชนีราคาสินค้าในปีนี้ ศูนย์วิจัยกสิกรไทยยังได้ปรับลดคาดการณ์อัตราเงินเฟ้อทั่วไปในปี 2555 ลงมาจาก 3.1% ลงมาที่ 3% ขณะที่คงประมาณการอัตราเงินเฟ้อพื้นฐานไว้ 2.1% เช่นเดิม
ศูนย์วิจัยกสิกรไทย ให้เหตุผลว่า เนื่องจากสถานการณ์เงินเฟ้อล่าสุดในเดือน พ.ย. 2555 ที่ลดลงมาต่ำกว่าที่หลายฝ่ายคาดการณ์ไว้ โดยกระทรวงพาณิชย์ประกาศอัตราเงินเฟ้อทั่วไปในเดือน พ.ย. 2555 อยู่ที่ 2.74% เมื่อเทียบกับช่วงเดียวกันปีก่อน โดยชะลอลงมาต่ำสุดในรอบ 3 เดือน ซึ่งต่ำกว่าที่ได้คาดไว้ที่ 3.22% ดังนั้นจึงมีการปรับการประมาณการเงินเฟ้อในปีนี้ลงมาใหม่
ด้านศูนย์วิจัยเศรษฐกิจและธุรกิจ ธนาคารไทยพาณิชย์ ยังคงคาดอัตราเงินเฟ้อทั่วไปเฉลี่ยปี 2555 อยู่ที่ 3% ส่วนอัตราเงินเฟ้อพื้นฐานเฉลี่ยอยู่ที่ระดับ 2.2% เช่นเดิม
ทั้งนี้ การลดลงของราคาอาหารสดในเดือน พ.ย. 2555 ที่ปรับลดลง 1.8% และหมวดพลังงานก็ลดลง 0.3% ตามราคาน้ำมันโลกก็ไม่ทำให้แนวโน้มเงินเฟ้อในอนาคตเปลี่ยนไป